Зэпеуэм щытекIуахэр
КъБР-м Граждан жылагъуэ зэгухьэныгъэхэм ядэлэжьэнымрэ лъэпкъ IуэхухэмкIэ и министерствэм иригъэкIуэкIа зэпеуэм щы- текIуахэр махуэку кIуам ягъэлъэпIащ.
«Адэжь хэкум. Къэбэрдей-Балъкъэрыр зэныбжьэгъугъэмрэ зэгурыIуэныгъэмрэ я лъахэщ» республикэпсо зэпеуэм хэтащ радиом, телевиденэм, газетхэм я редакцэ- хэм щылажьэ журналистхэр. Ар зыхуэгъэпсар хамэ къэралхэм къыщалъхуауэ зи хэку къэзыгъэзэжа ди лъэпкъэгъухэр ди республикэм зэрыщыпсэум, я къуэшхэм зэрахэ- зэгъэжым, я IуэхущIафэхэр зыхуэ- дэм тетхыхьынырщ, тепсэлъыхьынырщ.
Мы гъэм зэпеуэм цIыху 33-м я лэжьыгъэ ягъэхьат. «Гупыж фщIыуэ ди зэпеуэм фызэрыхэтам щхьэкIэ фIыщIэ фхудощI. Къапщтэмэ, фэ куэдрэ фытотхыхь, фытопсэлъыхь, къывогъэлъагъуэ хамэ щIыпIэхэм къикIыжа ди къуэшхэм я Iуэху зыIутыр икIи абыхэм я деж фыкIуэурэ нэтынхэр щывгъэхьэзырыр куэдрэщ. Ахэр хэкужь гъащIэм зэрыхэзэгъэжым и хъыбарым цIыхухэр щызыгъэгъуазэр фэращ. Журналистхэр куэдрэ яхуозэ, я унэхэм макIуэ, редакцэхэм кърагъэблагъэ адэжь лъахэм къэзыгъэзэжахэр. Абы къыхэкIыу я гукъыдэжымрэ мурадхэмрэ, зыхуэныкъуэхэмрэ ягу зэрыгъухэмрэ утыку къывохьэф, Iуэху зэIумыбз щыIэмэ, ар гъэзэкIуэжа зэрыхъунымкIэ дэIэпыкъуэгъу фохъу.
Зэпеуэм къевгъэхьа IэдакъэщIэкIхэм псоми дыкъеджащ, деплъащ, дедэIуащ. Дэтхэнэми гулъытэ щхьэхуэ хуэфащэщ, ауэ хабзэм къызэригъэувым тету увыпIэхэр дгуэшащи, ди гуапэу нобэ фыдогъэлъапIэ, дяпэкIэ дызэдэлэжьэнуи дыхьэзырщ», — жиIащ КъБР-м граждан жылагъуэ зэгухьэныгъэхэм ядэлэжьэнымрэ лъэпкъ IуэхухэмкIэ и министрым и къалэнхэр пIалъэкIэ зыгъэзащIэ КIурашын Анзор.
«Газетым къытехуа тхыгъэ нэхъыфI» лIэужьыгъуэмкIэ япэ увыпIэр къыщихьащ «Адыгэ псалъэ» газетым политикэмрэ лъэпкъ IуэхухэмкIэ и къудамэм и унафэщI НэщIэпыджэ Замирэ; етIуанэр хуагъэфэщащ «Кабардино-Балкарская правда» газетым и лэжьакIуэ Чэрты Ольгэ; ещанэр Iэрыхьащ «Прохладненские известия» газетым и редакцэм.
«Радиом къита нэтын нэхъыфI» лIэужьыгъуэмкIэ япэ увыпIэр хуагъэфэщащ журналист МахуэлI Хъаджэт; етIуанэр радиом и лэжьакIуэ КIэбышэ Эльмирэ; ещанэр — Теувэжыкъуэ Марианнэ.
«Теленэтын нэхъыфIымкIэ» бжьыпэр иубыдащ Бжьахъуэ Лолэ (1КъБР); етIуанэ увыпIэр къихьащ Жылокъуэ Лусаннэ («Къэбэрдей-Балъкъэр» КъТРК); ещанэр хуагъэфэщащ НэщIэпыджэ Замирэ.
ЩIыхь тхылъхэр, саугъэтхэр, удз гъэгъахэр зэпеуэм щытекIуахэм яритыжащ КIурашын Анзор икIи журналистхэм я лэжьыгъэ мытыншым щхьэкIэ фIыщIэ яхуищIри, республикэм, къэралым я зыужьыныгъэм сэбэп хуэхъун тхыгъэхэр, нэтынхэр дяпэкIи жыджэру ягъэхьэхьэзырыну ехъуэхъуащ.
Къэбарт Мирэ.
Сурэтыр Къарей Элинэ трихащ.
